A cocina de Ruanda se basa en virollas basicas locals producidas per l'agricultura de subsistencia, como bananos, platanos (conoixius como ibitoke), legumbres, batatas, fresols y mandioca. Muitos ruandeses no minchan carne mas d'unas pocas vegadas per mes. Pa qui viven amán d'os lacos y tienen acceso a los peixes, a tilapia ye popular. A trunfa, que se creye que estió introducida en Ruanda per os colonialistas alemans y belgas, ye muit popular. L'ugali, tamién conoixiu localment como ubugari u umutsima, ye muit común, y ye una pasta feita de mandioca u panizo y augua pa formar una consistencia semellant a las farinetas que se minchan en a redolada d'os Grans Lacos africans. L'isombe s'elabora con fuellas de mandioca capoladas y se sirve con peix ixuto. L'almuerzo gosa estar un buffet conoixiu como mélange, que consta d'as virollas basicas mencionadas d'antis mas y, a vegadas, carne. As brochetas son a virolla mas popular quan se mincha difuera per a nueit, por un regular feitas de craba, pero a vegadas callos, vetiella u peix. En as redoladas rurals, muitas tabiernas tienen un vendedor de brochetas que s'encarga d'atender y sacrificar as crabas, enrastrar y rustir a carne y servir-la con platanos en esparrillas. A leit, en particular en forma de yogur fermentato clamau ikivuguto, ye una bebida comuna en tot o país. Atras bebidas incluyen una biera tradicional clamada Ikigage (feita de sarrachón) y urwagwa, (feita de platanos), que figura en os rituals y ceremonias tradicionals. Lo prencipal fabricant de bebidas de Rwanda ye Bralirwa, que s'establió en o decenio de 1950, ye socio de Heineken y agora cotiza en a Bursa de Valors de Rwanda. Bralirwa fabrica productos de refrescos de The Coca-Cola Company, con licencia, incluyidas Coca-Cola, Fanta y Sprite, y una gama de bieras que incluyen Primus, Mützig, Amstel y Turbo King. En 2009 ubrió una nueva fabrica de biera, Brasseries des Mille Collines (BMC), que fabrica biera Skol y una versión local conoixida como Skol Gatanu; BMC ye agora propiedat de l'interpresa belga Unibra. As biereras d'Africa Oriental tamién operan en o país, importando Guinness, Tusker y Bell, asinas como whisky y licors.